জামায়াত না ছাড়লে আবার ভাঙনের মুখে পড়তে পারে বিএনপি। জঙ্গি ও সন্ত্রাসী তৎপরতার সঙ্গে যুক্ত থাকার অভিযোগে এবং যুদ্ধাপরাধের দায়ে অভিযুক্ত জামায়াতের সঙ্গ ত্যাগ করতে শিগগির ‘আলটিমেটাম’ দেওয়া হবে বিএনপিকে। বেঁধে দেওয়া সময়সীমার মধ্যে জামায়াত না ছাড়লে বিএনপি আবারও ভেঙে নতুন দল গঠন করা হতে পারে। এ বিষয়ে ইতিমধ্যে ভেতরে-ভেতরে ‘হোমওয়ার্ক’ শুরু করেছেন সংশ্লিষ্ট নেতারা। এক্ষেত্রে বিএনপি থেকে জামায়াতবিরোধী নেতাদের বড় একটি অংশ ‘বিদ্রোহ’ করে নতুন ওই দলে যোগ দিতে পারেন। একইসঙ্গে বিএনপি থেকে আগে বেরিয়ে যাওয়া সাবেক সংসদ সদস্য এবং খালেদা জিয়ার বিরাগভাজন সাবেক বেশ কিছু সংসদ সদস্যও যোগ দেবেন নতুন দলটিতে। নতুন দলটির নেতৃত্বে থাকতে পারেন বিএনপির প্রতিষ্ঠাতা মহাসচিব ও বিকল্পধারার সভাপতি অধ্যাপক ডা. বদরুদ্দোজা চৌধুরী। বর্তমানে বিএনপির ভেতর বঞ্চিত ও কোণঠাসা সিনিয়র নেতাদের সঙ্গে যোগাযোগ রক্ষা করে চলছেন তিনি। একাধিক নেতা সমকালকে বিষয়টির সত্যতা নিশ্চিত করেছেন।